Document ID: /roh_data/filtered/fineweb-2-filterrobots_roh.jsonl.gz/71749

Cilinder da tschaira
Il fonograf, la uschenumnada "maschina che discurra", inventada l'onn 1877 dad Edison, è ina da las invenziuns las pli impurtantas en l'istorgia da la registraziun e reproducziun dal sun. Quest'invenziun permetteva dad entagliar en ina folia da zin tratga suravi in cilinder curtas registraziuns da sun. Chichester A. Bell e Charles Sumner Tainter han remplazzà en ils onns 1881-1886 questa folia da zin atras in cilinder da tschaira. A la fin e finala ha Edison sviluppà dal 1888 la versiun finala dal fonograf. Quest model possedeva in motor electric. Enfin circa l'onn 1910 vegnivan fabritgads cilinders da differentas firmas sco Bettini, Columbia e Pathé. Ils cilinders vegnivan duvrads anc onns a la lunga per registraziuns al lieu en perscrutaziuns scientificas.